**SIG Sauer 205** er en sylinderlåsrifle tidligere produsert av SIG Sauer. Geværet ble produsert i flere varianter for sportsskyting og politi.

Historie
--------

205-mekanismen ble utformet på slutten av 1980-tallet for å delta i et anbud arrangert av skyttervesenet i de tre skandinaviske landene. Målet med konkurransen var å erstatte de aldrende konkurranseriflene. Inntil da hadde den Frivilliga Skytterörelsen i Sverige (i dag en del av Svenska Skyttesportförbundet) brukt forskjellige rifler basert på den m/96-svenskemauseren, som for eksempel Carl Gustaf CG 63, 73, 74 og 80. Det frivillige Skyttervesen i Norge hadde brukt Krag–Jørgensen og ulike ombygde Mauser K98k-mekanismer, som KV59 og M67. De Danske Skytteforeninger i Danmark (i dag en del av DGI Skydning) hadde brukt Krag–Jørgensen og ulike ombygde Mauser K98k-mekanismer, som for eksempel S&L M52. Det ble tidlig diskutert å ta i bruk standardrifle-regler (basert på UIT standardgevær, i dag kjent som ISSF standardrifle) som ville tillatt skytterne å delta med valgfritt våpen innenfor visse begrensninger. De tre organisasjonene avtalte istedet at man skulle velge én felles riflemodell for å holde kostnadene nede, og blant andre Heckler & Koch, Mauser, Steyr, Winchester og SIG Sauer laget bud med ulike typer rifler. Designet som senere skulle bli SIG Sauer 200 STR ble favorisert av geværkommisjonen over det som senere kom til å bli SIG Sauer 205. I 1989 ble 200 STR lansert, og fra 1. januar 1990 ble den godkjent for konkurranser i de skandinaviske skytterorganisasjonene kamret for 6.5x55 mm, .308 Winchester og .22 LR. 205-designet ble imidlertid ikke forkastet, ettersom den egnet seg bedre til konkurransereglene i CISM standardrifle og ISSF 300 m standardrifle. I 1994 ble 205-designet godkjent for konkurranser i det sveitsiske skytterforbundet kamret for 7.5x55 mm. Riflen ble tilgjengelig for sveitsiske skyttere i 1995, og det var mulig å konkurrere med den i sveitsiske kategori A-konkurranser fra og med 1995. 205-riflen har hatt noe popularitet i Sveits, men var kjent for å være ganske mye dyrere enn de andre godkjente konkurranseriflene som er godkjent av det sveitsiske skytterforbundet. Rifler kamret for 7.5x55 mm er lite vanlige utenfor Sveits, ettersom patronen har en litt uvanlig bunndiameter på 12.72 mm.

Teknisk
-------

### Glidekasse

Glidekassen er maskinert ut fra et massivt stykke stål, og har blånering som overflatebehandling. Den ble levert i enten høyre- eller venstrehendt versjon. Sikringen er plassert på kolbehalsen (lik som Sauer 202), slik at våpenet kan avsikres uten å ta fingeren inni avtrekkerbøylen. Magasinet er en proprietær variant som er dobbeltradet og kryssmatet. Sluttstykket har mindre diameter på låseklakkene en resten av sluttstykket (kalt *fat bolt* på engelsk) hvilket gir grunnlag for glatt veksling. Låseklakkene låser direkte i pipen med 60 graders rotasjon. Tennstempelet er relativt lett, hvilket gir en slagtid på 2.4 millisekund.

### Skjefte

Treskjeftet er todelt med et forskjefte og et bakskjefte, hvilket skal eliminere behovet for bedding. Skjefteinnfestningen ligner på Sauer 202 sin, men de to er ikke kompatible. Flere ulike skjefter var tilgjengelig fra fabrikk, inkludert treskjefter av valnøtt, bøk eller laminert bøk, samt et aluminiumsskjefte på enkelte modeller.

Moose Biathlon («Elgskiskyting»)
205 MBR (*Moose Biathlon Rifle*, bokstavelig talt «elgskiskytings-rifle») ble laget for det finske markedet til bruk i konkurransegrenen elgskiskyting. Skjeftet var laget i mørk valnøtt med justerbart kinnstykke og kolbelengde, samt integrert UIT-skinne på undersiden av forskjeftet. 205 MBR ble levert kamret i .308 Winchester, som er en godkjent patron for jakt på elg i Norge, Sverige og Finland. Det er vanlig å montere kikkertsikte til bruk i elgskiskyting.

Sport/Target/Standardrifle (tysk *Standardgewehr*)
*Sport*-varianten ble hovedsakelig brukt i sveitsisk skytterlagsskyting, og ble som standard levert med 670 mm matchpipe kamret for 7.5x55 mm. Det todelte skjeftet var laget av laminert bøk, hadde justerbar kinnstøtte og kolbelengde, samt integrert UIT-skinne på undersiden av forskjeftet. Det fulgte med håndstopper til forskjeftet, miragebånd og et sett med jernsikter betående av diopter- og hullkornsikte. Dioptersiktet hadde justerbar lysåpning mellom 0.8 til 2.2 millimeter.

Supertarget/Phantom
Supertarget og Phantom skiller seg ut ved å ha metallskjefte fra Hämmerli laget av anodisert aluminium. I tillegg til justerbar kinnstøtte og kolbelengde er også pistolgrepet justerbart. Supertarget og Phantom var stort sett like i utførelse, men Supertarget var ment for skytekonkurranser i ISSF, og Phantom var ment som skarpskytterrifle. Phantom ble introdusert på IWA-messen i 2005, og ble også markedsført i USA som Sauer ATLR (*Advanced Tactical Long Range*).

Police
Politiversjonen kom med sort laminert treskjefte, og ble også markedsført under navnet Sauer S 205 SSG (*Scharfschützengewehr*).

### Pipe

SIG Sauer 205 bruker samme sluttstykke og pipeskiftsystem som SIG Sauer 200 STR og SSG3000, hvilket betyr at pipen kan skiftes ved hjelp av en 5 mm innvendig sekskantnøkkel. Originalpiper i .22 LR, 6.5×55mm og .308 Winchesterproduseres fortsatt av SIG Sauer, mens piper på ettermarkedet leveres fra produsenter som Blaser, Heym, Lothar Walther, Schultz & Larsen og Våpensmia. 

Tidligere har det også blitt levert piper kamret for 5.56×45 mm NATO, 6mm BR og 7.5x55 mm. Et konverteringssett for .22 LR var også tilgjengelig, som bestod av sluttstykke, pipe og magasin, men dette produseres ikke lenger. Sluttstykkene følger ulike patrongrupper, og for eksempel har 5.56-slutstykket tre låseklakker, mens 7.62-sluttstykket har seks låseklakker.

### Avtrekk

205 har en trykkpunktsavtrekk på 1500 gram. Avtrekket har mange felles deler og likheter med 200 STR, men det er også noen vesentlige forskjeller, som for eksempel utformingen av avtrekkerbøylen og plassering av sikringen.

Se også
-------

* Sauer 80/90
* Sauer 200
* Sauer 202
* SIG Sauer 200 STR
* Sauer 404

Referanser
----------

1. ↑  Vom Sturmgewehr 90 zum neuen 300-MeterStandardgewehr SIG SAUER 205
2. ↑  SmallArmsReview - The SIG-Sauer SSG 3000 Sniper Rifle. Original article in Small Arms Review V6N10 (July 2003), posted online on November 1, 2013 "First and foremost, the Sauer 200/202 is a hunting rifle, but its action is used with certain precision rifles including the 200 STR, 205 and SSG 3000. The 6.5x55mm caliber Sauer 200 STR (Scandinavian Target Rifle) was developed upon request of Danish, Norwegian and Swedish military reservist organizations for field rifle competitions, and the model 205 is an orthodox target arm primarily aimed at Swiss civilian markets. Unlike the 200 STR or 205, the SSG 3000 is not a target rifle, but a pure sniping arm"
3. ↑  weaponland.ru - Sauer S 205 SSG / S 205 Phantom / ATLR sniper rifle
4. 1 2  «Standardgewehr - Technische Daten des Gewehrs Modell SIG Sauer 205». Arkivert fra originalen 7. mai 2021. Besøkt 20. november 2020.
5. ↑  Sig Sauer 200 STR – Store norske leksikon (Great Norwegian Encyclopedia)
6. ↑  Rifleskyting – Akademisk Skytterlag
7. ↑  Standardgewehre für den Nachwuchs
8. ↑  Sauer 205 rifle magazine in 308 Winchester
9. 1 2  Special GunShop - Sig S 205 Phantom
10. ↑  «Swiss Arms catalogue 2009, page 35 to 37» (PDF). Arkivert fra originalen (PDF) 10. august 2016. Besøkt 20. november 2020.
11. ↑  Swiss Arms catalogue 2011, booklet page 37
12. ↑  Sauer website
13. ↑  Sauer rifle C 205 Phantom (Sauer S 205 Phantom, Sauer ATLR)
14. ↑  Sauer.net.ru - Rifle Sauer S 205 Phantom
15. ↑  Sniper Rifle Sauer S 205 SSG / S 205 Phantom / ATLR

Eksterne lenker
---------------

* Video: SIG-Sauer 205 (YouTube)
* Video: Sauer 205 Phantom (YouTube)
* Artikkel om SIG Sauer 205 i det russiske våpenbladet "Kalashnikov" (Оружейный журнал "Калашников")
* Artikkel om SIG Sauer 205 på det italienske nettstedet Armi e Tiro
* Artikkel i det Slovenske magasinet "Vojenské lesy", oktober/november/desember-utgaven 2016, side 20 og 21 Arkivert 11. juli 2019 hos Wayback Machine.